་ལྡོངས་པ་ལ། །ཡེ་ཤེས་སྒྲོན་མེས་གསལ་བར་གྱིས། །པྲ། རྒྱལ་བ་རྣམས་ལ་དྲི་ཕུལ་བས། །ཚུལ་ཁྲིམས་ཏིང་འཛིན་ཤེས་རབ་དང་། །རྣམ་གྲོལ་ཡེ་ཤེས་མཐོང་བ་ཡིས། །བྱང་ཆུབ་ལུས་ཅན་རྣམས་ལ་བསྒོས། །གཿ ཞེས་ལྷ་མཆོད་པའི་རྗེས་གནང་དང་། དེ་ནས་མ་རིག་པའི་ལིང་ཏོག་བསལ་བས་སེམས་ཅན་གྱི་དོན་བྱ་བར་བསྟན་པའི་ཕྱིར། གསེར་གྱི་ཐུར་མའམ། ཡང་ན་རྡོ་རྗེ་ལ་བཅོམ་ལྡན་འདས་ཀྱི་རྩ་བའི་སྔགས་བཟླས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་ལིང་ཏོག་བསལ་བ་ལྟར། །བུ་ཁྱོད་ཀྱིས་ནི་མི་ཤེས་པའི། །ལིང་ཏོག་རྒྱལ་བ་རྣམས་ཀྱིས་བསལ། །ཨོཾ་བཛྲ་ནཻ་ཏྲ་ཨ་པ་ཧ་ར་པ་ཏྲ་ལྃ་ཧྲཱིཿཔྲྃ། ཞེས་བརྗོད་ལ་མིག་ལ་བྱུག་པའི་ཚུལ་བྱའོ། །དེ་ནས་ཆོས་ཐམས་ཅད་གཟུགས་བརྙན་ལྟ་བུར་ཤེས་པར་གྱིས་ཤིག་ཅེས་སྟོན་པའི་ཕྱིར་མེ་ལོང་བསྟན་ཏེ། ཆོས་རྣམས་གཟུགས་བརྙན་ལྟ་བུ་སྟེ། །གསལ་ཞིང་དག་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང་། །ངོ་བོ་གཉིས་མེད་གནས་མེད་པ། །དེ་ལྟར་ཆོས་རྣམས་ཤེས་གྱིས་ལ། སེམས་ཅན་དོན་ནི་མཉམ་མེད་བྱོས། །འོན་ཀྱང་སངས་རྒྱས་སྲས་སུ་སྐྱེ། །ཞེས་བརྗོད་དོ། །དེ་ནས་སྒྲ་ཐམས་ཅད་རང་བཞིན་མེད་པར་བསྟན་པའི་ཕྱིར་ཨཿལས་སྐྱེས་པའི་དྲིལ་བུ་བྱིན་ཏེ། ཐམས་ཅད་ནམ་མཁའི་མཚན་ཉིད་དེ། །ནམ་མཁའི་ལ་ནི་མཚན་ཉིད་མེད། །ནམ་མཁའ་དང་ནི་མཉམ་སྦྱོར་བས། །ཀུན་མཆོག་མཉམ་པ་ཉིད་དུ་གསལ། ཞེས་བརྗོད་དོ། །དེ་ནས་ཉན་རང་གི་སེམས་གསད་དགོས་ཞེས་པའི་དོན། ཧོཿ ཞེས་བྱ་བས་མདའ་གཞུ་བྱིན་ལ། དེ་བཞིན་གཤེགས་པ་ཐམས་ཅད་དང་། །རྗེས་སུ་ཆགས་པར་བྱོས་ཤིག །ཅེས་བརྗོད་དོ། །ཕྱོགས་བཞི་དང་སྟེང་འོག་ཏུ་མདའ་རེ་འཕེན་དུ་གཞུག་གོ །དེ་ནས་སྔར་ཡེ་ཤེས་བབ་པའི་དུས་ཀྱི་ཉམས་སུ་མྱོང་བ་དེ་དང་། དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་རྡོ་རྗེ་སྣང་ལ་རང་བཞིན་མེད་པའི་ཚུལ་གྱིས་བཞུགས་པའོ། །ཞེས་ཤེས་པར་བྱ་བའི་ཕྱིར། ཨ་བཛྲ་སཏྭ། ཞེས་བྱ་བས་མེ་ལོང་བསྟན་ལ། རྡོ་རྗེ་སེམས་དཔའ་མེ་ལོང་ལྟར། །གསལ་ཞིང་དག་ལ་རྙོག་པ་མེད། །བུ་ཁྱོད་ཀྱི་ནི་སྙིང་ལ་ཞུགས། །རྡོ་རྗེ་སེམས་དཔའི་རང་བཞིན་གཙོ། །གང་ཡང་སངས་རྒྱས་ཐམས་ཅད་ཀྱི་བདག་པོ་བྱང་ཆུབ་ཀྱི་སེམས་ནི་འདི་ཡིན་པར་ཤེས་པར་གྱིས་ཤིག །ཅེས་བརྗོད་དོ། །སེམས་ཅན་གྱི་དོན་བྱེད་པའི་རྗེས་སུ་གནང་བའོ། །དེ་ནས་ཉན་རང་གི་སེམས་བསད་ནས་སེམས་ཅན་གྱི་དོན་བྱེད་པ་ལ་ཆོས་ཀྱི་འཁོར་ལོ་བསྐོོར་དགོས་པས། ཨོཾ་བཛྲ་ཧེ་དུ་མཱྃ། ཞེས་བྱ་བས་འཁོར་ལོ་རྐང་པའི་བར་དུ་གཞག །ཨོཾ་བཛྲ་བཱ་ཥ་རྃ། ཞེས་པས་ལག་པ་གཡས་པར་དུང་། ཨོཾ་བཛྲགྷཎྜེ་ཨཿ གཡོན་པར་དྲིལ་བུ། ཨ་ཞེས་བརྗོད་པས་ལག་པ་གཉིས་ཀྱི་སྟེང་དུ་ཧེ་བཛྲའི་རྒྱུད་ཀྱི་པུ་སྟི་གཞག །དེང་ནས་བརྩམས་ཏེ་སེམས་བསྐྱེད་པ། །ཙམ་གྱིས་ཆོས་ཀྱི་འཁོར་ལོ་བསྐོར། །ཁྱོད་ཀྱིས་ཐེ་ཚོམ་དོགས་མེད་པར། །ཡིད་གཉིས་མེད་པའི་སེམས་ཀྱིས་སུ། །ཆོས་ཀྱི་དུང་ནི་བླ་མེད་པ། །དྲི་མེད་ཀུན་ཏུ་གང་བར་གྱིས། །སྔགས་སྤྱོད་ཚུལ་གྱིས་ཆོ་ག་ཡིས། །སྐྱེ་བོ་རྣམས་ལ་རྟག་ཏུ་ཤོད། །དེ་ལྟར་བྱས་ན་སངས་རྒྱས་ལ། །ཕན་འདོགས་དྲིན་དུ་གཟོ་ཞེས་བྱ། །རྡོ་རྗེ་འཛིན་པ་དེ་ཀུན་ཡང་། །ཁྱོད་ལ་རྟག་ཏུ་བསྲུང་བར་མཛད། །ཅེས་བརྗོད། དེ་ནས། སེམས་ཅན་ཀུན་ལ་ཐམས་ཅད་དུ། །སེམས་ཅན་ཀུན་ལ་ཕན་པའི་ཕྱིར། །ཇི་ལྟར་སྣ་ཚོགས་འདུལ་འགྱུར་བའི། །ཆོས་ཀྱི་འཁོར་ལོ་རབ་ཏུ་བསྐོར། །ཞེས་བརྗོད་ལ། རྣམ་སྣང་གི་ཕྱག་རྒྱ་བཅའོ། །དེ་བཞིན་དུ་ཚིག་རྐང་སྔ་མ་གསུམ་འདྲ་བར་བྱས་ལ། རྡོ་རྗེའི་འཁོར་ལོ་རབ་ཏུ་བསྐོར། །ཞེས་པས་མི་བསྐྱོད་པའི་ཕྱག་ཆེན་དང་། །རིན་ཆེན་འཁོར་ལོ་རབ་ཏུ་བསྐོར། །ཞེས་པས་རིན་འབྱུང་གི་ཕྱག་ཆེན་དང་། །པདྨའི་འཁོར་ལོ་རབ་ཏུ་བསྐོར། །ཞེས་པས་སྣང་མཐའི་ཕྱག་ཆེན་དང་། ། སྣ་ཚོགས་འཁོར་ལོ་རབ་ཏུ་བསྐོར། །ཞེས་པས་དོན་གྲུབ་ཀྱི་ཕྱག་ཆེན་བཅིངས་ལ། དེ་ལྟར་ན་ཁྱོད་ཀྱིས་སེམས་ཅན་ལ་ཆོས་ཀྱི་འཁོར་ལོ། །རྡོ་རྗེའི་འཁོར་ལོ། རིན་ཆེན་འཁོར་ལོ། པདྨའི་འཁོར་ལོ། སྣ་ཚོགས་འཁོར་ལོ་རྣམས་བསྐོར་ལ། སེམས་ཅན་ཐམས་ཅད་ལ་ཆོས་ཀྱི་དུང་བུས། སྒྲ་སྒྲོགས། བཤད་པ་གྱིས་ཤིག །ཅེས་པ་ནི་ཆོས་འཆད་པའི་རྗེས་སུ་གནང་བ་སྟེ། དེ་དག་ནི་རྗེས་སུ་གནང་བའོ། །དེ་ལྟར་ན་ཁྱོད་ཀྱིས་བསྐྱེད་པ་རས་བྲིས་ཀྱི་དཀྱིལ་འཁོར་དུ་ཞུགས་ཏེ་མཐོང་། བུམ་པའི་དབང་ཐོབ། གཙོ་བོར་ལུས་ཀྱི་དྲི་མ་དག །དམ་ཚིག་རྩ་བ་དང་། ཡན་ལག་གི་དམ་ཚིག་བསྲུང་བ་དང་། ལམ་བསྐྱེད་པའི་རིམ་པ་བསྒོམ་པ་ལ་དབང་། འབྲས་བུ་སྤྲུལ་པའི་སྐུའི་བག་ཆགས་དང་ས་བོན་རྒྱུད་ལ་བཞག་པ་ཡིན་ནོ། །ཞེས་སོགས་བརྗོད་དེ་བུམ་པའི་དབང་ངོ་། །དེ་ནས་གསང་བའི་དབང་ནོད་པའི་ཕྱིར་བླ་མ་ལ་མཎྜལ་དང་ཡོན་ཕུལ། ཁྱོད་ནི་རྣལ་འབྱོར་མ་ཚོགས་ཡོངས་སུ་བསྐོར། །ཁྱོད་ནི་ཉིད་ཀྱི་ཐུགས་ཀྱི་མཆོག་བརྙེས་པ། །ཁྱོད་ཀྱིས་རྒྱུ་དང་མི་རྒྱུའི་འགྲོ་བ་ཀུན་བརྒྱན་ཏེ། ། སྙིང་རྗེའི་ཐུགས་ཀྱིས་སེམས་ཅན་བསད་མཛད་པ། །སྒྱུ་མའི་སྤྲོས་པ་རྡོ་རྗེ་བསྒྲུབ་པའི་ཡིད། །ཧེ་རུ་ཀ་དཔལ་རྡོ་རྗེ་ཡིད་ཀྱིས་དགྱེས། །ཨོཾ་སརྦ་ཏ་ཐཱ་ག་ཏ་སྟུ་ཏི་ར་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པས་བསྟོད་པ་བྱ། བཅོམ་ལྡན་ཞི་བ་ཆེན་པོ་ཀྱེ། ། རྡོ་རྗེ་རྣལ་འབྱོར་གཅིག་བཞེད་པ། །མི་ཕྱེད་ཕྱག་རྒྱ་སྒྲུབ་པ་པོ། །རྡོ་རྗེ་སྦྱོར་ལས་ཡང་དག་བྱུང་། །ཇི་ལྟར་ཁྱོད་ནི་བདག་ཉིད་ཆེ། །མངའ་བདག་བདག་ལའང་དེ་བཞིན་མཛོད། །འཁོར་བ་འདམ་གྱི་ཚོགས་དག་ཏུ། །བྱིང་བ་སྐྱབས་མེད་བདག་ལ་སྐྱོབས། །ཞེས་ལན་གསུམ་གྱིས་གསོལ་བ་གདབ་བོ། །དེ་ནས། བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར། བླ་མས་འབྲུ་གསུམ་བརྗོད་ཅིང་གདོང་གཡོགས་དགབ། དེ་ནས་བླ་མ་དང་ལྷག་པའི་ལྷ་ཐ་མི་དད་དུ་དམིགས་ལ། ཡབ་ཡུམ་ཐབས་ཤེས་རབ་སྙོམས་པར་ཞུགས་པའི་སྒྲས་དེ་བཞིན་གཤེགས་པ་རྣམས་སྤྱན་དྲངས། ལྷག་པའི་ལྷའི་ཞལ་དུ་ཞུགས། ཐུགས་ཀར་རྗེས་ཆགས་ཀྱི་མེས་འོད་དུ་ཞུ། རྡོ་རྗེའི་ལམ་ནས་ཡུམ་གྱི་མཁར་བབས་པའི བྱང་ཆུབ་ཀྱི་སེམས་ཀྱི་ཐིག་ལེ་མུ་ཏིག་གི་རྡོག་མ་ལྟ་བུ་ལྕེ་ཐོག་ཏུ་བཞག་པར་མོས་ཤིག །ཅེས་བརྗོད་ལ། དངོས་སུ་བླ་མ་བརྒྱུད་པའི་བདུད་རྩི་རིལ་བུ་མ་ད་ན་ལ་སྦྱར་ལ་ལྕེ་ཐོག་ཏུ་གཞག་ཅིང་། བླ་མས། ཇི་ལྟར་འདས་པའི་སངས་རྒྱས་ཀྱི། །བྱང་ཆུབ་སྲས་རྣམས་དབང་བསྐུར་ལྟར། །བདག་གིས་གསང་བའི་དབང་གི་ནི། །སེམས་ཀྱི་རྒྱུན་གྱིས་དབང་བསྐུར་རོ། །ཞེས་བརྗོད། དེ་ནས་སློབ་མས་མགྲིན་པར་མིད་པས་མགྲིན་པར་ཐིག་ལེ་འཕེལ་བས་ལུས་ཐམས་ཅད་གང་བས་བདེ་ཆེན་གྱི་ཡེ་ཤེས་སྐྱེས་པར་བསམས་ལ། ཨ་ཧོ་མ་ཧཱ་སུ་ཁ་ཧོཿ ཞེས་བརྗོད། དེ་ནས་སློབ་དཔོན་གྱིས་འབྲུ་གསུམ་བརྗོད་ཅིང་བདུད་རྩི་ལུས་ལ་གཏོར་ཞིང་བསྲུང་བར་བྱའོ། །དེ་ནས་གདོང་གཡོགས་ཕྱེ་ལ་མ་འོངས་པའི་དུས་སུ་སངས་རྒྱས་སུ་འགྱུར་བར་ལུང་བསྟན་པའི་ཕྱིར། སློབ་དཔོན་རང་ཉིད་ལངས་ཏེ་ཆོས་གོས་ཀྱི་སྣ་གཉིས་སེང་གེའི་རྣ་བ་ལྟར་བྱས་ལ་གཡོན་པས་བཟུང་སྟེ། གཡས་པས་དྲིལ་བུ་བཟུང་ཞིང་སྐྱབས་སྦྱིན་དུ་བྱས་ལ། ཤཱཀྱ་ཐུབ་པའི་ང་རྒྱལ་དུ་འཕོས་ཏེ། འདི་སྐད་ཅེས་བརྗོད་པར་བྱའོ། །འདིར་ནི་ཁྱོད་ལ་ངས་ལུང་བསྟན། །རྡོ་རྗེ་སེམས་དཔའ་དེ་བཞིན་གཤེགས། །སྲིད་པ་ཤིན་ཏུ་དག་པས་ན། ། སྲིད་པའི་ངན་འགྲོ་རྣམས་ལས་བཏོན། །ཀྱེ། དཔལ་ཆེ་གེ་མོ་རྡོ་རྗེ་ཞེས་བྱ་བའི་དེ་བཞིན་གཤེགས་པར། ས་བླ། ས་འོག །ས་སྟེང་རྣམས་སུ་བྷུ་ར་བྷུ་ཝཿ སྭཿ གང་ལ་ངས་ལུང་བསྟན་པ་འདི་ལ་སངས་རྒྱས་དང་། བྱང་ཆུབ་སེམས་དཔའ་དང་། དཀྱིལ་འཁོར་གྱི་འཁོར་ལོ་དང་བཅས་པ་ཐམས་ཅད་ཀྱིས་མགྲིན་གཅིག་ཏུ་བྱང་ཆུབ་ཆེན་པོར་ལུང་སྟོན་པར་མཛད་དེ། སྔགས་འདི་དང་ཕྱག་རྒྱ་འདིའི་མཐུ་ཡིན་ནོ། །ཞེས་བརྗོད་དོ། །དེ་ལྟར་ན་ཁྱོད་ཀྱིས་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་ཏེ་མཐོང་། གསང་བའི་དབང་ཐོབ། གཙོ་བོར་ངག་གི་དྲི་མ་དག །དམ་ཚིག་ཤ་ལྔ་དང་བདུད་རྩི་ལྔའི་རིལ་བུ་བསྟེན་པ་དང་། ལམ་ཙཎྜ་ལཱི་བསྒོམ་པ་ལ་དབང་། འབྲས་བུ་ལོངས་སྤྱོད་རྫོགས་པའི་སྐུའི་བག་ཆགས་དང་ས་བོན་རྒྱུད་ལ་བཞག་པ་ཡིན་ནོ། །ཞེས་བརྗོད་དེ་གསང་བའི་དབང་ངོ་། །དེ་ནས་དབང་གསུམ་པ་ནོད་པར་བྱ་བའི་ཕྱིར། ཡོན་དང་མཎྜལ་ཕུལ་ནས། བསྟོད་པ་དང་གསོལ་བ་གདབ་པ་སྔ་མ་བཞིན་བྱས་ནས། དེ་ནས་འབྲུ་གསུམ་བརྗོད་ཅིང་གདོང་གཡོགས་ཅིང་། དེ་ནས་སློབ་མ་ལ་གང་སེམས་ལ་མཛེས་པར་མཐོང་ཞིང་ཡིད་དུ་འོང་བ་དབང་དང་དམ་ཚིག་དང་ལྡན་པ་ཞིག་ཡིད་ལ་བྱེད་དུ་བཅུག་ལ། བླ་མས། དགའ་སྟེར་གནས་སྟེར་ལྷ་མོ་ནི། །སྣ་ཚོགས་གཟུགས་ཅན་ཡིད་འོང་མ། །ཟུང་ཞིག་ཟུང་ཞིག་སེམས་དཔའ་ཆེ། །ཟུང་ལ་མཆོད་པ་རྟག་ཏུ་གྱིས། །ཞེས་བརྗོད་ཅིང་། ཕྱག་རྒྱའི་ལག་པ་གཡོན་པ་སློབ་མའི་ལག་པ་གཡས་པར་གཏད་པར་བསྒོམ་མོ། །དེ་ནས་ཕྱག་རྒྱས། བཤད་གཅི་དག་ནི་ཟ་བ་དང་། །ཁྲག་དང་ཁུ་བ་དེ་བཞིན་ཏེ། །ཤ་ཆེན་བསྟེན་པར་བུ་སྤྲོ་འམ། །བུད་མེད་རྣམས་ལ་རྟག་གུས་དང་། །བྷ་གའི་པདྨོར་འོ་བྱེད་པར། །བུ་ཁྱོད་ཅི་དགར་སྤྲོ་གྱུར་ཏམ། །ཞེས་དྲིས་པར་བསམ་མོ། །དེ་ནས་སློབ་མས། བཤད་གཅི་དག་ནི་ཟ་བ་དང་། །ཁྲག་དང་ཁུ་བ་དེ་བཞིན་ཏེ། །ཤ་ཆེན་བསྟེན་པར་ཅིས་མི་སྤྲོ། །བུད་མེད་རྣམས་ལ་རྟག་གུས་དག །བྷ་གའི་པདྨོར་འོ་བྱེད་པར། ། བདག་ཉིད་ཅི་དགར་སྤྲོ་གྱུར་ཏོ། །ཞེས་ལན་བཏབ་པར་བསམ་མོ། །དེ་ནས་ཡོངས་སུ་དགེ་བའི་ཕྱག་རྒྱ་དེ་མཉེས་ཏེ། གོས་དང་བྲལ་ནས། ལུས་ཀྱི་དཀྱིལ་འཁོར་མ་ལུས་པའང་བསྟན། དྲི་ཞིམ་པོའི་པདྨ་ཁ་ཕྱེ་ནས་བྷ་གའི་དཀྱིལ་འཁོར་ཡང་བསྟན་ཏེ། ཨེ་མ་ཧོ་བདག་གི་པདྨ་འདི། །བདེ་བ་ཐམས་ཅད་ཀྱི་ནི་གནས། ། གལ་ཏེ་ཆོ་ག་བཞིན་བསྟེན་ན། །དེ་ཡི་མདུན་ན་ང་འདུག་སྟེ། །སངས་རྒྱས་བསྙེན་པ་ལ་སོགས་པ། །བྱ་བ་པདྨ་ཇི་བཞིན་བྱེད། །བདེ་ཆེན་རྒྱལ་པོ་རང་ཉིད་དེ། །འདི་ཉིད་དུ་ནི་རྟག་ཏུ་བཞུགས། །བླུན་པོ་གང་ཞིག་འདི་སྤོང་བ། །དེ་ལ་མཆོག་གི་དངོས་གྲུབ་མེད། །ཅེས་བྱིན་པར་བསམ་མོ། །དེ་ནས་བླ་མས་སློབ་མ་ལ། རྗེས་སུ་བསྟན་པ་བདག་ཉིད་ལྷག་པའི་ལྷ་དང་ཡེ་ཤེས་ཀྱི་ཕྱག་རྒྱ་ཡབ་ཡུམ་དུ་བསྒོམ་པ་ལ། ཡུམ་གྱི་མཁའ་དང་ཡབ་ཀྱི་གསང་གནས་རྡོ་རྗེ་དང་པདྨར་བསྐྱེད་ཅིང་སྔགས་ཀྱིས་བྱིན་གྱིས་བརླབས་ཏེ་སྙོམས་པར་ཞུགས་པ་ལ་བརྟེན་ནས་ལྷན་ཅིག་སྐྱེད་པའི་ཡེ་ཤེས་མངོན་དུ་བྱའོ་སྙམ་དུ་མོས་ལ། འོ་དང་འཁྱུད་པ་ལ་སོགས་པ་སྐད་ཅིག་དང་པོ་ལ་དགའ་བའི་ཡེ་ཤེས། བོ་ལ་དང་ཀ ཀྐོ་ལ་སྦྱར་བ་སྐད་ཅིག་གཉིས་པ་ལ་མཆོག་དགའི་ཡེ་ཤེས། བསྲུབ་པ་དང་བསྲུབས་པའི་སྦྱོར་བ་སྐད་ཅིག་གསུམ་པ་ལ་དགའ་བྲལ་གྱི་དགའ་བའི་ཡེ་ཤེས། དེ་ལྟ་བུའི་བདེ་ཆེན་གྱི་ཡེ་ཤེས་ཡབ་ཀྱི་དྭངས་མ་ཞུ་ནས་དབུ་མའི་ལམ་ནས་བྱོན་ཏེ། ཐིག་ལེ་མུ་ཏིག་གི་རྡོག་མ་ལྟ་བུ་རིགས་ཀྱི་བདག་པོའི་མཁར་བབས། ཡུམ་གྱི་ཁམས་དྭངས་མ་ཞུ་ནས་དབུ་མའི་ལམ་ནས་བྱོན་ཏེ། ཐིག་ལེ་དམར་པོ་མཛེས་སྤྱིར་བབས། དེ་ནས་ཐིག་ལེ་དཀར་དམར་གཉིས་སྙོམས་འཇུག་བྱས་པས་གཅིག་ཏུ་གྱུར་པ་སྐད་ཅིག་བཞི་པ་ལ་ལྷན་ཅིག་སྐྱེས་པའི་ཡེ་ཤེས་སོ། །དེ་དག་ནི་གོ་རིམ་ལ་ལྟོས་པའི་དགའ་བ་བཞིའོ། །ནང་གནས་ལ་ལྟོས་པའི་དབང་དུ་བྱས་ན། བྱང་ཆུབ་སེམས་ཀྱི་ཐིག་ལེ་སྤྱི་གཙུགས་ནས་མགྲིན་པར་བབས་པས་དགའ་བ། མགྲིན་པ་ནས་སྙིང་གར་མཆོག་དགའ། སྙིང་ག་ནས་ལྟེ་བར་དགའ་བྲལ་གྱི་དགའ་བ། ལྟེ་བ་ནས་མཆོག་གི་ཟེ་བའི་བར་དུ་བབས་པས་ལྷག་ཅིག་སྐྱེས་པའི་དགའ་བའི་ཡེ་ཤེས་སོ། །དེ་ནས་ཐིག་ལེ་དེ་བརྟན་པའི་ཕྱིར་ཧཱུྃ་ཞེས་བརྗོད་པས་ཐིག་ལེ་དཀར་དམར་འདྲེེས་པ་དེ་དབུ་མའི་ལམ་ནས་ལྟེ་བར་བྱོན་པས་དགའ་བ། ཧཱུྃ་ཞེས་བརྗོད་པས་སྙིང་གར་བྱོན་པས་མཆོག་དགའ། ཧཱུྃ་ཞེས་བརྗོད་པས་མགྲིན་པར་བྱོན་པས་དགའ་བྲལ་གྱི་དགའ་བ། ཧཱུྃ་ཞེས་བརྗོད་པས་སྤྱི་གཙུག་ཏུ་བྱོན་པས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱས་པར་བསམ་ཞིང་། ལུས་ཅུང་ཟད་གཡོ་བར་བྱས་ལ་ཉམས་བསྐྱང་ངོ་། །དེ་ནས་འབྲུ་གསུམ་བརྗོད་ཅིང་གདོང་གཡོགས་དབྱེའོ། །དེ་ནས་དབུགས་དབྱུང་བ་ལ་གཉིས་ལས། ལམ་གྱི་དབུགས་དབྱུང་བ་ནི། སློབ་དཔོན་སྨད་པར་མི་བྱ་ཞིང་། །བདེ་གཤེགས་བཀའ་ལས་འདའ་མི་བྱ། །སྤུན་ལ་སྨད་པ་ཉིད་མི་བྱ། །སེམས་ཅན་རྣམས་ལ་སྡུག་བྱམས་དང་། །བྱང་ཆུབ་སེམས་ནི་སྤང་མི་བྱ། །བདག་གཞན་ཆོས་ལ་སྨད་མི་བྱ། ། སྐལ་མེད་དེ་ཉིད་གཏམ་མི་བྱ། །བདག་གི་ལུས་ལ་ངེས་མི་སྨད། །ཆོས་ལ་ཡིད་གཉིས་སྤང་བྱ་ཞིང་། །གདུག་ལ་བྱམས་པ་ཉིད་མི་བྱ། །ཆོས་ཉིད་ཚད་ནི་གཟུང་མི་བྱ། །སྐལ་ལྡན་སེམས་ཅན་སྤང་མི་བྱ། །དམ་ཚིག་རྟག་ཏུ་བསྐྱང་བར་བྱ། །བུད་མེད་ཉིད་ལ་སྨད་མི་བྱ། །ཇི་སྲིད་བྱང་ཆུབ་སྙིང་པོའི་བར། །དཀོན་མཆོག་གསུམ་ནི་སྤང་མི་བྱ། །རྟག་ཏུ་དམ་ཚིག་བསྲུང་བར་བྱ། །རྡོ་རྗེ་དྲིལ་བུ་གཟུང་བར་བྱ། ། གཙུག་ཏོར་རྟག་ཏུ་བཅང་བར་བྱ། །རྟག་ཏུ་སྦྱིན་སྲེག་དགང་བར་བྱ། །རྟག་ཏུ་དཀྱིལ་འཁོར་བཞེངས་པར་བྱ། །རྟག་ཏུ་བདེ་གཤེགས་རབ་གནས་བྱ། །འབྱུང་པོ་ཆེ་ལ་གཏོར་མ་སྦྱིན། །ཕྱག་རྒྱ་བཅིངས་པ་རྣམ་སྤང་ཞིང་། །མཆོད་རྟེན་ལས་ནི་མི་བྱ་སྟེ། །རྡོ་རྗེ་གསུམ་མཆོག་ཕྱག་མི་བྱ། །དཀྱིལ་འཁོར་ལ་སོགས་ལུས་ཀྱི་ལས། ། རྨི་ལམ་དུ་ཡང་མི་བྱའོ། །སློབ་དཔོན་གཞན་ལ་ཕྱག་མི་བྱ། །བླ་མའི་རྒན་རབ་ཕྱག་འཚལ་ལོ། །རྟག་པར་རྒྱུན་དུ་སྔགས་བཟླ་ཞིང་། །བསམ་གཏན་ཉིད་ཀྱང་རྣམ་པར་སྤྱད། །རྟག་ཏུ་སློབ་མ་བསྡུ་བྱ་ཞིང་། །རྟག་པ་རུ་ནི་བཤད་པར་གྱིས། །རྟག་ཏུ་སེམས་